VARSLER TRØBBEL: Fabian Stang (H) ber kommunalminister Liv Signe Navarsete rydde opp i telletrøbbelet. Her fra fjorårets Norges Bank-middag. Foto: SCANPIX

- Valgresultatet kan bli fem-seks dager forsinket

Navarsete innrømmer telle-trøbbel

Magnus Aamo Holte

Oppdatert 1. oktober 2013

Artikkelen er over syv år gammel

Dette er «EVA» Er en forkortelse for «elektronisk valgadministrativt system». EVA ble testet ut i elleve kommuner under valget i 2011.

Systemet omfatter bl.a. elektronisk avkrysning i manntall og en løsning for skanning av stemmesedler.

Hensikten med systemet er at alle kommunene og fylkeskommunene skal ha ett felles system å jobbe i ved høstens stortingsvalg.

Å bruke «Eva» er frivillig, men alle kommuner i landet skal bruke det i år på oppfordring fra departementet. Vis mer

Oslo-ordfører Fabian Stang (H) sier at folk kan bli nødt til å vente i nesten en hel uke før valgresultatet i hovedstaden er klart.

Også kommunalminister Liv Signe Navarsete (Sp) innrømmer at det er store utfordringer med det nye valgopptellingssystemet «EVA».

Der Oslo ved tidligere stortingsvalg har rapportert inn fordelingen av hovedstadens stemmer i løpet av få timer, kan det nå drøye opp mot en uke før valgresultatet er klart.

- Vi har fått antydninger om at resultatet kan drøye opp mot fem-seks dager. Det er skremmende, sier Oslo-ordfører Fabian Stang (H), som også er leder av valgstyret i hovedstaden.

I et brev til departementet uttrykker Stang dyp bekymring for situasjonen som er oppstått bare ti uker før stortingsvalget.

Statsråden: - Tar for lang tid

Navarsete er som kommunalminister den øverste ansvarlige for valggjennomføringen.

- Det tar for lang tid å telle stemmene. Vi jobber med å utbedre feilen, og det er for tidlig til å konkludere med at systemet ikke fungerer, sier Navarsete.

EVA ble ved valget i 2011 testet med gode resultater i flere mindre kommuner, men møter store problemer under testing i stemme-mastodonten Oslo.

- Vi har blant annet avdekket av systemet gikk tregere da det nådde 100.000 stemmesedler, hvilket tilsvarer det forventede antall forhåndsstemmer for Oslo. Da vi utførte tester i mai og juni, kom det frem at systemet ikke klarte å håndtere over 200.000 stemmesedler, sier Ingvild Åsgård, kommunikasjonssjef for Valg i Oslo.

Hører ingen steds hjemme

Det er ventet at godt over 300.000 nordmenn vil avgi stemme i hovedstaden.

- EVA er sikkert søt, men hun er ikke stor nok for Oslo, knegger Oslo-ordfører Stang, før han med en alvorlig mine legger til:

- Det er problematisk og alvorlig at det oppstår slik usikkerhet så kort tid før valget. At vi i 2013 risikerer å måtte vente nesten én uke for å få vite hvilken av de politiske blokkene som får flertall, hører ingen steds hjemme.

Alle landets kommuner skal i år bruke EVA for å telle opp stemmene, på oppfordring fra Kommunal- og regionaldepartementet.

Bekymring i storbyene

Oslos så langt dårlige erfaringer med valgsystemet «EVA» skaper frykt i Trondheim og Bergen.

Trude Drevland (H), ordfører i Bergen, sier at også valgresultatet fra Vestlandet kan la vente på seg.

- Vi er forberedt på at det kan bli noen dagers forsinkelse, sier Drevland, som er opptatt av å plassere ansvaret der det hører hjemme.

- Dette systemet er ikke vårt valg. Det er regjeringen og kommunaldepartementet som har valgt det for oss. De har åpenbart tatt et dårlig valg, som kan forårsake at vi må vente lengre enn normalt før vi får vite hvem som har vunnet valget, sier Drevland.

Også i Trondheim belager valgstyret seg på at det kan oppstå problemer når valglokalene stenger 9. september.

- Vi har ikke testet systemet selv, men vi blir jo bekymret når vi hører erfaringene fra hovedstaden, sier Rita Ottervik, som er Arbeiderparti-ordfører i Trondheim.

- Alt skal telles

Kommunalminister Navarsete mener det er normalt at man avdekker feil når man tester ut nye datasystemer.

- Vi kjører en ny test over helgen, og håper å finne ut hva som er galt. Systemet vil bli testet ut flere ganger frem mot valget, sier hun.

Statsråden sier at dersom det ikke lykkes å rette feilene i systemet de kommende ukene, vil det bli byttet ut med en versjon med tilfredsstillende kapasitet i god tid for valget.

- Fabian Stang har liten grunn til bekymring. Oslos stemmer skal telles, det garanterer jeg, sier kommunalministeren.

Bedring etter ny test

Etter at VG snakket med Navarsete har kommunaldepartementet gjort noe tester av systemt.

- De siste dagene har vi gjort nye tester som har vist bedre kapasitet. Oslo kan være trygge på at scanningen skal gå bra, sier fungerende kommunikasjonssjef Anne Marit Schiong i kommunaldepartementet til VG.

Departementet vil sende ut et svarbrev til Oslo kommune over helgen.

Publisert: 30.06.13 kl. 08:11 Oppdatert: 01.10.13 kl. 23:16

Mer om Stortingsvalg 2013